**2. számú szöveg**

Eredeti szöveg: Max Lucado: Értékes vagy!

1. kép

A foltmanók kicsi, fából készült emberkék voltak. Mindannyian Éli fafaragómester keze alól kerültek ki. A mester műhelye messze fent a hegyen állt, ahonnan szép kilátás nyílt a foltmanók kicsiny falujára. Mindegyik manó másmilyen volt. Egyiknek nagy volt az orra, a másiknak a szája. Némelyek magasak voltak, mások pedig alacsonyak. Egyesek kalapot hordtak, míg mások kabátot viseltek. Két dolog azonban közös volt bennük: ugyanaz a fafaragó készítette őket és ugyanabban a faluban laktak.

1. kép

A foltmanók egész életükben minden áldott nap matricákat osztogattak egymásnak. Naphosszat a falut járták és mást sem csináltak, mint csillagokat vagy pontokat ragasztgattak egymásra. A csinosak és jóvágásúak, akik szépen csiszoltak és fényesre festettek voltak, mindig csillagot kaptak. De akik érdes fából készültek, vagy már pattogott róluk a festék, azok bizony csak szürke pontra számíthattak. A tehetségesek is csillagot kaptak. Némely foltmanónak egész testét csillagok borították.

1. kép

Mások viszont nem voltak olyan ügyesek. Nekik mindig csak szürke pont jutott. Pancsinelló is ilyen foltmanó volt. Egy idő után olyan sok szürke pont lett rajta, hogy már az utcára sem mert kimenni. „Sok szürke pontot érdemel – mondogatták egymásnak. – Ő aztán tényleg nem jó foltmanó!”

Egy idő után maga Pancsinelló is elhitte ezt. Amikor nagy ritkán kiment az utcára, csak olyan manókkal lófrált, akiken szintén sok szürke pont volt. Köztük jobban érezte magát.

1. kép

Egy nap találkozott egy olyan manóval, aki egészen más volt, mint a többi. Nem volt rajta sem csillag, sem pont. Lúciának hívták. Nem mintha az emberek nem ragasztottak volna rá matricákat – , csak azok egyszerűen nem maradtak meg rajta!

„Én is ilyen akarok lenni!” – gondolta Pancsinelló. Megkérdezte a matrica nélküli famanót, hogyan lehetséges, hogy neki nincs egyetlen matricája sem.

„Ó, nem nagy ügy!” – válaszolta Lúcia. – „Egyszerűen csak minden nap meglátogatom Élit.”

„Élit?”

„Igen. Élit, a fafaragót. Jót ücsörgök a műhelyében.”

„De miért?”

„Majd megtudod. Menj el hozzá, fel a hegyre!” Ezzel a matrica nélküli manó megfordult és elment.

„Szerinted egyáltalán szóba áll majd velem?” – kiáltott utána Pancsinelló. De Lúcia ezt már nem hallotta meg.

1. kép

Így aztán Pancsinelló hazament. Leült az ablak elé és nézte, hogyan rohangálnak ide-oda a manók csillagokat és

szürke pontokat osztogatva egymásnak. „Ez így nincs rendjén” – suttogta, és elhatározta, hogy elmegy Élihez.

1. kép

Felkapaszkodott a hegytetőre vezető keskeny ösvényen, és belépett a nagy műhelybe. Szeme-szája elállt a csodálkozástól az óriási bútorok láttán. A hokedli a feje búbjáig ért. Lábujjhegyre kellett állnia, hogy rálásson a munkapadra. A kalapács nyele olyan hosszú volt, mint az ő karja. Pancsinelló nyelt egy nagyot, és elindult kifelé. Ekkor meghallotta a nevét.

1. kép

„Pancsinelló! Örülök, hogy látlak!” Pancsinelló megfordult és ránézett a nagydarab szakállas mesterre.

„Te tudod a nevemet?” – kérdezte a kis manó.

„Persze, hogy tudom. Én alkottalak!” Éli lehajolt, felemelte és maga mellé ültette a padra.

„Hm…Úgy látom, gyűjtöttél néhány rosszpontot.”

„Nem akartam, Éli! Tényleg próbáltam jó lenni.”

„Gyermekem, előttem nem kell védekezned, én nem foglalkozom azzal, mit gondolnak rólad a foltmanók.”

 „Tényleg?”

„Tényleg. És neked sem kellene. Amit ők gondolnak, az semmit sem számít, Pancsinelló. Csak az számít, amit én gondolok. És szerintem te nagyon értékes manó vagy!” Pancsinelló felnevetett.

„Én értékes?! Ugyan mitől? Nem tudok gyorsan járni. Nem tudok magasra ugrani. A festék repedezik rajtam. Mit számítok én neked?”

„Az enyém vagy! Ezért vagy értékes nekem. Minden nap vártam, hogy eljössz!” – folytatta Éli.

„Azért jöttem el, mert találkoztam valakivel, akin nem voltak matricák” – mondta Pancsinelló.

„Tudom. Mesélt rólad.”

„Rajta miért nem tapadnak meg a matricák?”

„Azért, mert elhatározta, hogy neki fontosabb, amit én gondolok róla, mint az, amit mások. A matricák csak akkor ragadnak rád, ha hagyod.”

„Micsoda?”

„A matricák csak akkor ragadnak rád, ha fontosak neked. Minél jobban bízol az én szeretetemben, annál kevésbé aggódsz a matricák miatt. Érted?”

„Hát, még nem nagyon...” Éli elmosolyodott.

„Idővel majd megérted. Most még tele vagy szürke pontokkal. Egyelőre elég, ha minden nap eljössz hozzám, hogy emlékeztethesselek rá, mennyire fontos vagy nekem.” Éli letette Pancsinellót a földre.

„Ne felejtsd el –, mondta, miközben a foltmanó elindult az ajtó felé –, hogy nagyon értékes vagy, mert én alkottalak! És én sohasem hibázom!”

1. kép

Pancsinelló nem állt meg, de magában ezt gondolta:

„Azt hiszem, komolyan mondja!”

És miközben ezt gondolta, már le is gurult róla egy szürke pont.